text: Sverige støtter dansk grænsekontrol
  12 maj 2011 kl. 11.22
  Sveriges regering vil ikke tage del i kritikken af dansk grænsekontrol.
  Den svenske regering kommer Danmark til forsvar i spørgsmålet om en styrket grænsekontrol.
  Efter at have læst aftalen mellem regeringen, Dansk Folkeparti og Kristendemokraterne godkender Sveriges migrationsminister, Tobias Billström, argumentet om, at der mere er tale om en styrket toldkontrol.
  - Det er faktisk udelukkende toldspørgsmål, det handler om, siger Billström til det svenske nyhedsbureau, TT.
  Den svenske minister understreger, at det er op til EU-Kommissionen at kigge nærmere på, om der er nogen konflikt mellem den danske grænsekontrol og Schengenreglerne.
  - Men det er der ikke automatisk, bare fordi man udøver toldkontrol, siger Billström.
  Integrationsminister Søren Pind (V) har torsdag forsøgt at forklare detaljerne i grænsekontrollen til sine kolleger på et EU-møde i Bruxelles.
  Efter at have hørt den danske forklaring forsøger det ungarske EU-formandskab at nedtone sagen.
  - Efter min opfattelse, så vil de (Danmark, red) seriøst håndhæve mere toldkontrol, men det er ikke grænsekontrol, siger en talsmand
  - Det er op til kommissionen at vurdere. Men efter hvad vi har hørt indtil videre, så ser det ud til at være i linje med Schengen-kodekset, fortsætter han.
  